**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 21.02.2019, ora 08.00 – 22.02.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 22.02.2019, ora 7.00**

**RÂURI**

**Debitele au fost** **relativ staţionare**, exceptând râurile din bazinele hidrografice: Siret (cu excepţia Sucevei), cursul inferior al Someşului, cursul inferior al Prutului şi cursurile mijlocii şi inferioare ale Crişului Negru şi Crişului Alb, unde au fost în creştere, ca urmare a cedării apei din stratul de zăpadă şi propagării.

Pe râurile din bazinul superior şi mijlociu al Prutului debitele au fost în scădere ușoară.

Debitele se situează, în general, la valori cuprinse între 50-90 % din valorile multianuale lunare, mai mari (peste normalele lunare) pe râurile din bazinele hidrografice: Vişeu, Lăpuș, Arieș, Nera, Siret, Prut (exceptând Jijia) şi pe unii afluenţi ai Bârladului.

Formațiunile de gheață (gheaţă la mal, năboi și izolat pod de gheaţă) existente pe râurile din bazinele superioare ale Oltului, Lotrului, Moldovei şi Bistriţei s-au menținut fără modificări importante.

**Nivelurile** pe râuri la stațiile hidrometrice **se situează sub COTELE DE ATENȚIE**.

**Debitele vor fi relativ staţionare**, exceptând râurile din bazinele hidrografice: Siret (cu excepţia Sucevei), cursurile inferioare ale Someşului, Crişului Negru, Crişului Alb şi Prutului, unde vor fi în creştere, ca urmare a precipitaţiilor prognozate, cedării apei din stratul de zăpadă şi propagării.

Pe râurile din bazinul superior şi mijlociu al Prutului debitele vor fi în scădere ușoară.

Sunt posibile creșteri de niveluri și debite pe unele râuri mici din vestul, centrul, nordul și nord-estul țării, ca urmare a precipitațiilor lichide prognozate, cedării apei din stratul de zăpadă și propagării.

Formațiunile de gheață vor fi în uşoară extindere şi intensificare.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 21-22.02.2019 **a fost în scădere, având valoarea de 5000 m3/s**, sub media multianuală a lunii **februarie (5300 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi în scădere (4900 m3/s).**

În aval de Porţile de Fier debitele vor fi în scădere.

**2.** **Situaţia meteorologică în intervalul 21.02.2019, ora 08.00 –22.02.2019, ora 06.00**

**Administraţia Naţională de Meteorologie (A.N.M.) a emis în data de 21.02.2019, la ora 15.00, atenţionarea meteorologică nr. 12, astfel:**

**-informare meteorologică valabilă în intervalul 22.02.2019, ora 14:00 – 23.02.2019, ora 16:00, vizând ninsori și strat nou de zăpadă, intensificări temporare ale vântului, răcire accentuată: „**în intervalul menționat se vor semnala precipitații în cea mai mare parte a țării. Acestea vor fi mixte în Transilvania și mai ales sub formă de ninsoare în zonele montane, moderate cantitativ în Carpații Meridionali, unde se va depune strat nou de zăpadă, local mai consistent. În Moldova, Dobrogea, Muntenia și Oltenia la început vor fi ploi, care se vor transforma treptat în lapoviță și ninsoare. Vântul va prezenta intensificări temporare, cu rafale de 45....55 km/h. Local se va forma ghețuș.

Vremea se va răci accentuat, devenind deosebit de rece pentru această dată, geroasă noaptea și dimineața, mai ales în regiunile nordice și centrale. *Vremea se va menține rece până luni (25 februarie).***”**

**-atenţionare meteorologică–COD GALBEN valabilă în intervalul 22.02.2019, ora 16:00 –23.02.2019, ora 16:00, vizând intensificări susținute ale vântului în Banat, Crișana, Muntenia, Dobrogea, sudul și centrul Moldovei, viscol la munte: „**în Banat, Crișana, Muntenia, Dobrogea și în sudul și centrul Moldovei vântul va avea intensificări cu rafale ce vor depăși 55....65 km/h și izolat 70 km/h, iar pe crestele montane va sufla tare, cu viteze peste 90...100 km/h, viscolind ninsoarea și determinând scăderea vizibilității.**”**

Aceastăatenţionare meteorologicăa fost transmisă de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

*-către toate prefecturile* (42 de prefecturi)- *informare meteorologică;*

*-către prefecturile judeţelor:* ***ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BRĂILA, BUZĂU, CARAŞ-SEVERIN, CĂLĂRAŞI, CLUJ, CONSTANŢA, COVASNA, DÂMBOVIŢA, GALAŢI, GIURGIU, GORJ, HARGHITA, HUNEDOARA, IALOMIŢA, ILFOV, MARAMUREŞ, MEHEDINŢI, MUREŞ, NEAMŢ, PRAHOVA, SĂLAJ, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI*** (37 de prefecturi)– *COD GALBEN.*

**În ţară,** vremea s-a răcit în cea mai mare parte a teritoriului, însă valorile termice s-au situat în continuare peste mediile caracteristice perioadei. Cerul s-a înnorat treptat în nord, vest, centru și nord-est unde, mai ales pe parcursul nopții, s-au semnalat precipitații sub formă de ploaie și mixte în Transilvania. La munte au predominat ninsorile. În restul teritoriului înnorările au fost temporare. Vântul a suflat slab și moderat cu unele intensificări pe crestele montane, dar trecător și în nord-estul Moldovei, în Dobrogea și estul Transilvaniei. La ora 20 era strat de zăpadă în zona montană ce măsura pe platformele stațiilor meteorologice până la 275 cm (în Masivul Făgăraș), pe arii restrânse în Transilvania (până la 26 cm), izolat în Maramureș (până la 8 cm) și în Moldova (până la 2 cm). Temperaturile maxime au fost cuprinse între 3 grade la Joseni și 14 grade la Constanța, Roșiorii de Vede, Băilești, Craiova, Cernavodă, Drăgășani, Zimnicea, Oltenița, Fetești, Hârșova, Apa-Neagră, Slatina, Ploiești, Bechet, Caracal, Videle, Târgu Jiu, Alexandria, Titu, Târgoviște, Turnu Măgurele, Calafat, Focșani, Drobeta-Turnu Severin și Brăila, iar la ora 06.00 se înregistrau -4 grade la Târgu Logrești și 8 grade la Băile Herculane.

**La Bucureşti,** vremea s-a răcit ușor față de intervalul anterior, însă valorile termice au fost în continuare mai ridicate decât în mod normal pentru această perioadă. Cerul a fost variabil, iar vântul a suflat slab până la moderat. Temperatura maximă a fost de 13 grade la toate stațiile meteo, iar la ora 06.00 se înregistrau 0 grade la Băneasa, 2 grade la Filaret și 3 grade la Afumați.

**3. Prognoza meteorologică în intervalul 22.02.2019, ora 08.00 –23.02.2019, ora 8.00**

**În ţară, vremea va fi în general închisă, se va răci și va deveni vântoasă în cea mai mare parte a țării.** Se vor semnala precipitații ziua pe arii extinse, iar seara și noaptea în restrângere către regiunile sudice și sud-vestice. **Acestea vor fi mai ales sub formă de ninsoare în zonele montane și în jumătatea de nord a Moldovei,** mixte în Transilvania, în timp ce în Banat, Crișana și Maramureș vor predomina ploile. **În restul teritoriului vor fi ploi, care se vor transforma treptat în lapoviță și ninsoare după orele prânzului în sudul Moldovei, spre seară în Dobrogea și Muntenia, iar noaptea și în Oltenia. În masivele sudice, dar mai ales în cele sud-vestice, cantitățile de apă vor depăși pe arii restrânse 15 l/mp, astfel încât stratul de zăpadă nou depus va fi consistent. Vântul va prezenta local intensificări, cu rafale în medie de 50...60 km/h și izolat peste 60...65 km/h în regiunile vestice și sud-estice, iar la munte, în special pe creste, va sufla tare, cu viteze de peste 90...100 km/h, viscolind ninsoarea și determinând reducerea vizibilității. Local se va forma ghețuș.** Temperaturile maxime se vor situa, în general, între 0 și 9 grade. **Noaptea va fi ger în nord, nord-vest și centru și izolat în rest, iar minimele termice se vor încadra între -15 și -3 grade, mai scăzute în estul Transilvaniei, spre -20 de grade.**

**La Bucureşti, vremea va fi în general închisă, se va răci și va deveni vântoasă.** Temporar se vor semnala precipitații sub formă de ploaie, **dar spre seară și noaptea se vor transforma în lapoviță și ninsoare, iar vântul se va intensifica, astfel că va avea viteze în medie de 55...65 km/h și vor fi condiții de ghețuș.** Stratul de zăpadă nu va fi consistent. Temperatura maximă va fi de 4...5 grade, iar cea minimă de -7...-6 grade, posibil mai scăzută în zona preorășenească.

**4. Buletin nivometeorologic emis pentru perioada 21-22.02.2019**

În intervalul 20-21.02.2019 vremea a fost mai caldă decât normalul termic al perioadei. Cerul a fost temporar noros. Pe arii restrânse s-au semnalat precipitații mixte la altitudini sub 1800 m, iar în Carpații Meridionali a nins slab. Vântul a suflat slab și moderat, cu unele intensificări temporare pe crestele din Carpații Orientali și Meridionali cu viteze cuprinse între 70-100 km/h, din sector predominant nord-vestic, izolat spulberând zăpada. Pe arii restrânse s-a semnalat ceață asociată izolat și cu depunere de chiciură. Stratul de zăpadă a crescut cu 2 cm la Bâlea Lac, iar în restul masivelor a scăzut în general cu 1-4 cm, iar în foarte puține locuri a rămas constant.

**Grosimea stratului de zăpadă în data de 21.02.2019, ora 14:00**

Carpații Meridionali: 276 cm la Bâlea-Lac, 150 cm la Vf. Țarcu, 128 cm la Vf. Omu, 87 cm la Sinaia, 77 cm la Păltiniș, 71 cm la Parâng, 63 cm la Cuntu, 45 cm la Predeal, 23 cm la Fundata;

Carpații Orientali: 103 cm la Vf. Călimani, 97 cm la Bucin, 94 cm la Vf. Lăcăuți, 78 cm la Vf. Ceahlău-Toaca, 40 cm la Iezer - Munții Rodnei, 24 cm la Poiana Stampei;

Carpații Occidentali: 92 cm la Semenic, 81 cm la Stâna de Vale, 70 cm la Vladeasa cota 1400 m, 48 cm la Vf. Vlădeasa, 27 cm la Roșia Montană.

**Evoluţia vremii în intervalul 21.02.2019, ora 20:00 – 22.02.2019, ora 20:00**

Vremea va fi închisă. Cerul va fi mai mult noros și va ninge. Cantitățile de apă vor atinge 15-20 l/mp în Carpații Meridionali, unde se va depune un strat nou de zăpadă, în medie de 15-20 cm. Vântul va sufla moderat, cu intensificări din sector nord-vestic care la rafală vor atinge viteze de 80-100 km/h, viscolind și spulberând zăpada. Local se va semnala ceață asociată și cu chiciură.

**Peste 1800 m:** temperaturi minime: -11...-7 gr.C; temperaturi maxime: -9...-6 gr.C;

**Sub 1800 m:** temperaturi minime: -7...-3 gr.C; temperaturi maxime: -6 la 0 gr.C.

**Stabilitatea şi evoluţia stratului de zăpadă în masivul Făgăraș: risc însemnat**

La peste 1800 m, pe fondul ninsorilor și a vântului intens, riscul producerii avalanșelor va crește treptat. În următoarele 24 de ore se va depune un strat de zăpadă proaspătă de tip pulver, ce va putea depăși izolat 15-20 cm. Vântul intens va forma plăci de vânt și va viscoli și transporta zăpada, izolat determinând acumulări de zăpadă. Pe pantele suficient de înclinate, mai ales în zonele unde sunt depozite mai mari de zăpadă, atât spontan cât și la supraîncărcări, se pot declanșa avalanșe de dimensiuni mici și medii.

Sub 1800 m, la suprafață se vor forma în cursul nopții cruste de îngheț/dezgheț. Pe pantele mai înclinate și pe văi, unde sunt acumulări mai însemnate de zăpadă, se pot declanşa spontan curgeri sau avalanşe, riscul fiind amplificat la supraîncărcări cu schiori sau turiști.

**Stabilitatea şi evoluţia stratului de zăpadă în masivul Bucegi: risc însemnat**

Noul strat de zăpadă pulver se va depune peste crustele de gheață de la suprafața stratului vechi, mediu stabilizat, și va fi predispus să alunece datorită coeziunii slabe dintre aceste straturi. Vântul va determina formarea plăcilor de vânt și a cornișelor. Spontan sunt posibile curgeri și avalanșe de dimensiuni mici și medii, riscul fiind amplificat chiar și în condițiile unei slabe supraîncărcări cu turiști sau schiori.

La altitudini sub 1800 m, stratul nou de zăpadă se va depune peste crustele de gheață formate în cursul nopții la suprafață, astfel încât pe pantele mai înclinate și pe văi, unde sunt prezente acumulări mai însemnate de zăpadă, se pot declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări.

**Stabilitatea şi evoluţia stratului de zăpadă în masivele Țarcu-Godeanu și Parâng - Șureanu: risc însemnat**

La peste 1800 m, în cursul nopții zăpada umezită de la suprafață va îngheța. Stratul nou de zăpadă se va depune peste stratul înghețat, fără a avea aderență la acesta, astfel încât pe pantele suficient de înclinate, chiar și la supraîncărcări slabe, se pot declanșa avalanșe. Se vor forma noi plăci de vânt și cornișe, iar în locurile adăpostite depozite mai însemnate de zăpadă.

La altitudini mai mici de 1800 m întâlnim zăpadă umedă din partea superioară a stratului care va îngheța noaptea, iar peste acest strat se va depune zăpada proaspătă. Pe pantele mai înclinate și pe văi, unde sunt prezente acumulări mai însemnate de zăpadă, se pot declanşa spontan curgeri sau avalanşe de dimensiuni mici, riscul fiind amplificat la supraîncărcări.

**Stabilitatea şi evoluţia stratului de zăpadă în Munții Vlădeasa–Muntele Mare: risc moderat**

În următoarele 24 de ore riscul producerii avalanșelor va crește treptat, pe fondul ninsorilor și a intensificărilor temporare ale vântului. Noul strat depus va avea aderență scăzută la crustele de gheață de la suprafața stratului mai vechi și la supraîncărcări poate glisa, declanșând avalanșe

**Stabilitatea şi evoluţia stratului de zăpadă în Grupa Nordică a Carpaților Orientali**

**(zona Munților Rodnei) și Grupa Centrală a Carpaților Orientali (zona Munților Călimani – Bistriței - Ceahlău): risc însemnat**

La peste 1800 m, în următorul interval, stratul nou de zăpadă se va depune peste cel vechi, relativ stabilizat, ce are la suprafață și cruste de gheață, astfel încât va putea aluneca cu ușurință peste acesta, declanșând avalanșe, mai ales pe pantele suficient de înclinate.

Sub 1800 m, stratul este relativ consolidat, însă pe pantele suficient de înclinate și în zonele cu depozite mai însemnate de zăpadă se pot declanșa avalanșe la supraîncărcări. Izolat vor fi posibile și avalanşe spontane de mici dimensiuni sau curgeri superficiale.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC ÎNSEMNAT (3)** | **RISC MODERAT (2)** |
| **PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC MODERAT (2)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate la data de 20.02.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**G.N.M.-C.J. Dâmboviţa** informează despre producerea la data de 21.02.2019, în jurul orei 13:30, a unei poluări cu 15-20 l de ţiţei a unei suprafeţe de cca 7 mp de sol (islaz) în zona orașului Moreni (platou Ţuicani) în urma coroziunii conductei Conpet Parc Teiș-Moreni. **Măsuri:** a fost decopertată și reparată conducta prin sudare, a fost aplicat preventiv material absorbant, solul contaminat a fost depozitat temporar pe o folie, urmând a fi decontaminat.

**Garda Forestieră Ploiești** informează că la data de 20.02.2019, în jurul orei 17:00, a izbucnit un incendiu de pădure în zona comunei Pietroșiţa, pe raza Ocolului Silvic Pucioasa, jud. Dâmboviţa. Incendiul a afectat o suprafaţă de 1 ha de litieră și a fost stins în aceeași zi, în jurul orei 21:30, de către personalul silvic, pompierii militari și cetăţeni.

**G.N.M.-C.J. Constanţa** informează telefonic despre un incendiu de vegetaţie izbucnit în data de 21.02.2019, în jurul orei 15:35, în zona orașului Cernavodă. Se va reveni cu informaţii.

**G.N.M.-C.J. Constanța** informează că la data de 21.02.2019, în jurul orei 16:10, avionul DA 42 YR-SCF (avion de instrucție) s-a prăbușit la cca 50 m de pista aerodromului Tuzla, pe un teren agricol. Aeronava nu a luat foc și nu s-au înregistrat scurgeri de combustibil. Nu a fost necesară intervenția echipajelor de pompieri. Au fost luate măsuri de supraveghere a epavei și de securizare a zonei în vederea desfășurarii investigațiilor de specialitate.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**